Liiton syysliittokokouksen palkitut - OMS uutiset
Liiton syysliittokokouksen palkitut
Julkaistu: Tiistai, 1.12.2015
Suomen Miekkailu- ja 5-otteluliiton lauantaisessa syysliittokokouksessa jaettiin myös suuri määrä tunnustuksia urheilijoille ja seuroille viime vuoden perusteella. Hienojen tunnustusten joukosta nousevat selkeimmin esiin Kurt Lindemanille ja Veikko Salminen myönnetyt tunnustukset vuoden miekkailu- ja viisiotteluvalmentajina. Kuopion Miekkailijoiden viimeaikainen kehitys ja vastikään saatu oma sali puolestaan oikeuttivat Vuoden Seura -palkintoon.
Veikko Salminen ja Kurt Lindeman ovat molemmat tehneet pitkän elämänuran liiton lajien parissa. Lindemanin valinta vuoden miekkailuvalmentajaksi ja Salmisen valinta vuoden viisiotteluvalmentajaksi eivät olekaan pelkästään tunnustuksia tänä vuonna tehdystä työstä, josta näyttönä heidän oppilailleen on tullut menestystä MM-tasolla (Irma Lindemanin MM-pronssi veteraaneissa ja Laura Salmisen 19. sija viisiottelun MM-kilpailuissa), vaan myös pitkästä urasta.
Kuopion Miekkailijat on puolestaan seuran 10-vuotisjuhlavuonna kehittänyt toimintaansa merkittävästi, mistä merkittävänä todistuksena on vastikään käyttöön otettu uusi sali. Pienelle, vain 12 kilpailulisenssin (kauden 2014 - 2015 tilanne) seuralle kyseessä on iso ja rohkea askel. Liittokokouksessa myönnetty tunnustuskin on siten selvästi ansaittu - onhan valmennuksen ohella saliasioiden kuntoon laittaminen tärkeimpiä pienten seurojen isoista tavoitteista.
Kaikki syysliittokokouksessa palkitut:
Vuoden miekkailija: Catharina Kock, HFM
Perustelu: Baku European Games -kilpailun 8. sija ja koko Suomen joukkueen suurin yllättäjä. Nousujohteinen kehitys, toistaiseksi paras arvokisatulos EM-kilpailuissa (23. sija).
Vuoden 5-ottelija: Laura Salminen, HN5-ott
Perustelu: 5-ottelun MM-kilpailun upea loppuskilpailusijoitus.19. sija uran toistaiseksi paras tulos.
Vuoden miekkailuvalmentaja: Kurt Lindeman, HN5-ott
Perustelu: Vuosikymmenten pyyteettömästä ja esimerkillisestä valmennus- ja opetustyöstä yli seurarajojen sekä valmennettavan saavuttama henkilökohtainen veteraanien MM-pronssimitali.
Vuoden 5-otteluvalmentaja: Veikko Salminen, HN5ott
Perustelu: Laura Salmisen MM-kilpailun 19. sija.
Vuoden juniorimiekkailijat: Ilona Syvälä HABDA ja Oliver Mattsson TMÅF
Perustelut: Kehitys miekkailijana ja nousu junioreiden kärkeen. Ilona voitti U20 PM-kultaa, Oliver U20 SM-kultaa.
Vuoden juniori 5-ottelija: Tiitus Ämmälä, HN5ott
Perustelu: Kehitys 5-ottelijana.
Vuoden seura: Kuopion Miekkailijat ry
Perustelu: Toiminnan tason ja laadun vaikuttava kehitys (mm. uudet tilat).
Vuoden kilpailujärjestäjä: Terho Mustonen, EM
Perustelu: Erittäin merkittävä henkilökohtainen panostus kilpailutoiminnan kehittämisessä yli seurarajojen.
Vuoden kilpailuteko: Turun Miekkailijat
Perustelu: Nopea reagointi ja päätöksenteko, tilanteen haltuun otto ja toteutus U20 MC-osakilpailun järjestämisen suhteen osana Kupittaa Tournamentia.
Vuoden seuratoimija: Oskar Lönnberg, EM
Perustelu: Pyyteetön työ liiton kisakaluston hallintaan liittyen.
Vuoden tuomari: Verna Mustonen, EM
Perustelu: FIE-tuomaripätevyys 21-vuotiaana ja Suomen tämän hetken aktiivisin tuomari.
Liiton tunnustus ja kiitos arvokkaasta työstä: Eko-Aims Oy:n Ilmo Kurvinen
Palkitsemisen perusteena on huomattava panos Suomen nykyaikaisen 5-ottelun pääsponsorina.
Kunniakirjoin palkittiin myös vuoden MM-mitalistit:
Kalpa 70: Irma Lindeman
Floretti 60: Marja-Liisa Someroja
Kalpa 50: Lena Tallroth-Kock
Kalpa vet. joukkue: Paula Sotiala
Laser-run: Eevi Bengs
(Teemu Tokola) - Uutista on katsottu 6975 kertaa 1.12.2015 jälkeen.